אליעזר דורון

**אליעזר דורון (ספקטור)** (19 ביולי 1910 – 2 בנובמבר 1982) היה דיפלומט וסופר ישראלי שכיהן כשגריר ישראל בארגנטינה, צ'ילה ואקוודור וציר ישראל ברומניה.

## ביוגרפיה
נולד בקישינב, האימפריה הרוסית ב-19 ביולי 1910, בן בכור לאשר לבית ספקטור וחיה לבית פרידמן. בילדותו למד בגימנסיה החרדית "מגן דוד" שייסד הרב יהודה לייב צירלסון בקישינב והיה מדריך בשומר הצעיר. בהמשך עבר לגרמניה שם למד בבית המדרש הגבוה למדעי היהדות בברלין ולאחר מכן באוניברסיטת פרנקפורט שם למד סוציולוגיה ומדע המדינה. בשנת 1931 עלה לארץ ישראל והצטרף לקיבוץ ד' במגדיאל (כיום קיבוץ שער העמקים), שם עבד בחקלאות ובבניין. בשנת 1934 שב לגרמניה שהייתה באותה העת כבר תחת השלטון הנאצי ושם שימש עד שנת 1936 כשליח ההסתדרות ותנועת "החלוץ" לענייני עלייה. 

בשנת 1936 שב לארץ ישראל ועבד בהסתדרות עד ל-1939. בשנת 1939 מונה למנהל המחלקה לנוער של קרן היסוד בירושלים והוא שימש בתפקיד זה עד שנת 1948. בתקופת המצור הערבי על ירושלים במלחמת העצמאות היה דורון חבר בחיל המשמר (החי"ם) של ההגנה. לאחר קום המדינה הצטרף לשורות משרד החוץ ושימש בין השנים 1948 ל-1949 כמנהל אגף המודיעין והעיתונות של המשרד. ביוני 1949 מונה לקצין עלייה וקונסול ישראל בציריך, שוויץ, לצידו של הקונסול הכללי שמואל טולקובסקי, עם סיום תפקידו של טולקובסקי ב-1951 שימש כממונה על הקונסוליה הכללית. בין השנים 1952 ל-1954 שימש כקונסול ישראל בניו יורק. בין השנים 1954 ל-1958 שימש כמנהל המדור לקשרי תרבות במחלקת הסברה של משרד החוץ.  

בנובמבר 1958 שודרגה הצירות הישראלית בצ'ילה לדרגת שגרירות לאחר שמאז כינון היחסים בין המדינות השגריר הישראלי בארגנטינה שימש כשגריר לא-תושב גם בצ'ילה ודורון מונה לשגריר ישראל הראשון בצ'ילה. בשנת 1962 מונה בנוסף גם לשגריר לא-תושב באקוודור. סיים את תפקידיו אלו בשנת 1963 שב לישראל וכיהן כמנהל המחלקה לאמריקה הלטינית (מל"ט) במשרד החוץ. בשנת 1964 מונה למנהל המחלקה למזרח אירופה (מזא"ר). בשנת 1966 מונה לציר בצירות ישראל בבוקרשט, רומניה בצעד שבהיותו כבר בדרג שגריר נועד לאותת על כוונת ממשלת ישראל על העלאת דרג הנציגות הישראלית ברומניה לדרג שגרירות, מהלך שיצא לפועל לאחר כהונתו של דורון כציר בתקופת מחליפו בתפקיד רפאל בנשלום. בינואר 1967 הגיש את כתב האמנתו לנשיא רומניה, קיבו סטויקה. בשנת 1969 מונה לשגריר ישראל בבואנוס איירס, ארגנטינה תפקיד אשר מילא עד שנת 1974. 

בשנת 1974 מונה ליועץ מדיני לשר החוץ יגאל אלון. בשנת 1975 יצא לגמלאות ומונה ליועץ משרד מבקר המדינה לענייני שירות החוץ תפקיד אשר מילא עד שנת 1982. היה חבר במפלגת מפא"י ומאוחר יותר במפלגת העבודה. דורון כתב רבות בעיתונות היהודית והציונית ברחבי העולם וחיבר מספר ספרים בעברית ובאנגלית תחת שם העט א' אביעל. 

בשנת 1943 התחתן עם יהודית לבית גוטרפריד בתו של הרב ראובן ידידיה (גוטרפריד) ונכדתו של יואל משה סולומון ולשניים נולדו שתי בנות: יעל ואסתר, פרופסור אמריטה בחוג להיסטוריה שבאוניברסיטה העברית. ב-2 בנובמבר 1982 הלך לעולמו.

## ספריו
* א' אביעל (אליעזר דורון) – "**הכל שואלים על הכל: שאלות ותשובות על עולם ומלואו חלק א**'", ירושלים, הוצאת מוריה, ה'תש"ה 1945
* א' אביעל (אליעזר דורון) – "**הכל שואלים על הכל: שאלות ותשובות על עולם ומלואו חלק ב**'", ירושלים, הוצאת מוריה, ה'תש"ה 1945
* אליעזר דורון – "**The Negev: an anthology**", תל אביב, הוצאת ליאון המדפיס, תש"ט 1949
* אליעזר דורון – "**ערכים: א"ב ציוני וארץ ישראלי**", תל אביב, הוצאת ליאון המדפיס, ה'תש"י 1950
* אליעזר דורון – "**בשירות החוץ של ישראל**", תל אביב, הוצאת מסדה, תשט"ז 1956.
* אליעזר דורון - "**בתצפית ובעימות: מיומנו של שגריר ישראל**", ירושלים, הוצאת כתר, ה'תשל"ח 1978

## קישורים חיצוניים
* 
* 

## הערות שוליים

קטגוריה:שגרירי ישראל בצ'ילה
קטגוריה:שגרירי ישראל באקוודור
קטגוריה:שגרירי ישראל בארגנטינה
קטגוריה:שגרירי ישראל ברומניה
קטגוריה:קונסולי ישראל בניו יורק
קטגוריה:יחסי ישראל–שווייץ
קטגוריה:עובדי משרד החוץ
קטגוריה:סופרים ישראלים
קטגוריה:לוחמי ההגנה
קטגוריה:עובדי משרד מבקר המדינה
קטגוריה:ישראלים ילידי האימפריה הרוסית
קטגוריה:ישראלים שנולדו ב-1910
קטגוריה:ישראלים שנפטרו ב-1982